กองสลาก ชี้ใช้ตู้ออนไลน์ขายหวยอาจขัดกม.
สำนักงานสลากฯยอมรับใช้เครื่องหวยออนไลน์ ขายสลากอาจขัดกฎหมาย แถมอาจถูกกลุ่มคนพิการประท้วง แย่งอาชีพ
16 ม.ค. 2553

สำนักงานสลากฯยอมรับใช้เครื่องหวยออนไลน์ ขายสลากอาจขัดกฎหมาย แถมอาจถูกกลุ่มคนพิการประท้วง แย่งอาชีพ
นายวันชัย สุระกุล ผู้อำนวยการสำนักงานสลากกินแบ่งรัฐบาล กล่าวถึงความคืบหน้าในการดำเนินโครงการหวยออนไลน์ขณะนี้ว่า คงต้องรอให้ผลการศึกษาของคณะกรรมการชุดที่นายกรัฐมนนตรีตั้งขึ้นมาได้ข้อสรุปก่อนว่า จะทำหรือไม่ทำอย่างไรต่อไป โดยในส่วนของสำนักงานสลากฯ ถือว่าเป็นผู้ปฏิบัติและพร้อมทุกอย่างที่จะให้ข้อมูลแก่คณะกรรมการฯ  และทำตามนโยบายของรัฐบาล
รายงานข่าวจากกระทรวงการคลัง กล่าวว่า กรณีที่นายกรัฐมนตรีมีแนวคิดจะให้สำนักงานสลากฯ นำเครื่องขายหวยออนไลน์ไปขายสลาก 6 ตัวคงต้องไปดูแง่กฎหมายว่า ทำได้หรือไม่ เพราะตาม พ.ร.บ.สำนักงานสลากฯ ระบุว่าจะต้องพิมพ์สลากเลข 6 ตัวจากโรงพิมพ์เท่านั้น หากไปออกสลากโดยใช้เครื่องออนไลน์อาจผิดกฎหมายได้ อีกทั้ง กลุ่มคนพิการคงจะรวมตัวกันประท้วงเพราะจะหมดอาชีพเช่นกัน และยังจะมีปัญหาเรื่องระบบการจ่ายรางวัลด้วย เพราะการขายแบบออนไลน์กำหนดเงินรางวัลผันแปร ซึ่งอาจทำให้ระบบซอฟต์แวร์ไม่สามารถรองรับได้
ส่วนกรณีที่บริษัท ล็อกซเล่ย์ จีเท็ค เทคโนโลยี จำกัด (แอลจีที) หารือกับนายกรัฐมนตรี โดยระบุว่าจะไม่ฟ้องร้อง แต่ต้องมีการชดเชยความเสียหายนั้น รัฐบาลหรือสำนักงานสลากฯ คงจะจ่ายชดเชยให้ไม่ได้ หากว่าไม่มีคำสั่งจากศาลระบุออกมา